A lexical comparison of South African sign language and potential lexifier languages
AFRIKAANSE OPSOMMING: Die geskiedenis van segregasie in Suid-Afrika was 'n groot bydraende faktor tot die leksikale variasie in Suid-Afrikaanse Gebaretaal (SAGT). Buitelandse gebaretale het beslis 'n teenwoordigheid gehad deur die verloop van dowe onderwys; die invloed wat vreemde gebaretale op SAGT vandag het, is egter waarop hierdie studie fokus. Daar is beperkte studies oor leen-gebare in SAGT, en nie een van hulle het die uitgebreide variasie inherent in SAGT ingesluit nie. Hierdie studie ondersoek gebare van 20 verskillende skole vir dowes en vergelyk dit met gebare uit ses ander gebaretale asook die Paget Gorman Sign System (PGSS). 'n Lys van lemmas is opgestel wat die algemeen gebruikte lys uit Woodward (2003) bevat. Die gebare is vanuit informante ontlok en gedokumenteer op grond van die volgende fonologiese eienskappe: handvorm, beweging, ligging en oriëntasie. SAGT leksikale variasie is gedokumenteer. Gebare tipes is geïdentifiseer deur die verskillende gebare vir 'n lemma met mekaar te vergelyk; gebare wat met meer as een fonologiese parameter verskil het, is as verskillende gebare klassifiseer. Hierdie gebare tipes is vervolgens vergelyk met eweknieë in ses gebaretale, Amerikaanse Gebaretaal (ASL), Britse Gebaretaal (BSL), Ierse Gebaretaal (ISL), Duitse Gebaretaal (DGS), Vlaamse Gebaretaal (VGT), en Nederlandse Gebaretaal (NGT) en PGSS. Gebare wat sterk beïnvloed is deur ikoniese stelsels, is uit die finale vergelyking verwyder. Leen-gebare is op grond van fonologiese ooreenkomstes geïdentifiseer. Die resultate toon dat die hoogste persentasie lenings vanaf BSL is met 15,9%, gevolg deur ASL met 12,6% en VGT met 11,7%. Die resultate het aangedui dat 65,4% van die gebare wel tot 'n mate beïnvloed is deur vreemde gebaretale of PGSS. Daar is 'n substraat van gebare wat nie ooreenstem met enige van die moontlike gebaretale of PGSS nie, en die oorsprong daarvan is onseker; hulle het moontlik natuurlik na vore gekom of is geleen uit 'n taal wat nie by hierdie studie ingesluit is nie.
Please refer to this item in SUNScholar by using the following persistent URL: http://hdl.handle.net/10019.1/107699